ΚΑΝΟΝΙΣΜΟΣ (ΕΟΚ) αριθ. 3695/92 ΤΗΣ ΕΠΙΤΡΟΠΗΣ της 21ης Δεκεμβρίου 1992 για την τροποποίηση των κωδικών και των περιγραφών ορισμένων προϊόντων που περιλαμβάνονται στον κανονισμό (ΕΟΚ) αριθ. 2358/71 του Συμβουλίου περί κοινής οργανώσεως της αγοράς στον τομέα των σπόρων για σπορά Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 234/79 του Συμβουλίου της 5ης Φεβρουαρίου 1979 περί της διαδικασίας προσαρμογής της ονοματολογίας του κοινού δασμολόγιου που χρησιμοποιείται για τα γεωργικά προϊόντα (1), όπως τροποποιήθηκε από τον κανονισμό (ΕΟΚ) αριθ. 3209/89 (2), και ιδίως το άρθρο 2 παράγραφος 1, Εκτιμώντας: ότι το παράρτημα του κανονισμού (ΕΟΚ) αριθ. 2358/71 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 1740/91 (4), περιλαμβάνει ιδίως ένα μεγάλο αριθμό ειδών δημητριακών και ψυχανθών των οποίων οι κωδικοί ΣΟ τροποποιήθηκαν από τον κανονισμό (ΕΟΚ) αριθ. 2505/92 της Επιτροπής της 14ης Ιουλίου 1992 για την τροποποίηση των παραρτημάτων Ι και ΙΙ του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (5)- ότι πρέπει να προσαρμοσθεί ανάλογα ο κανονισμός (ΕΟΚ) αριθ. 2358/71- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σπόρων για Σπορά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2358/71 τροποποιείται ως εξής: 1. στο άρθρο 1 οι κωδικοί ΣΟ 0713 10 11 και 0713 10 19 αντικαθίστανται από το ακόλουθο κείμενο: "0713 10 10 πίσσα (pisum sativum) που προορίζονται για τη σπορά"- 2. το παράρτημα αντικαθίσταται από το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει από την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Δεκεμβρίου 1992.

[Source: multi_eurlex | Tokens: 1744]